KOMISIJOS SPRENDIMAS
2006 m. vasario 2 d.
iš dalies keičiantis Tarybos direktyvos 89/556/EEB C priedą dėl veterinarijos sertifikato pavyzdžio prekiaujant galvijų embrionais Bendrijos viduje
(pranešta dokumentu Nr. C(2006) 193)
(Tekstas svarbus EEE)
(2006/60/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (1), ypač į jos 16 straipsnį,
kadangi:
(1)
Direktyvoje 89/556/EEB nustatyti gyvūnų sveikatos reikalavimai, kuriais vadovaujamasi Bendrijos vidaus prekyboje ir importuojant iš trečiųjų šalių galvijų embrionus.
(2)
Toje direktyvoje numatyta, inter alia, kad galvijų embrionus galima siųsti iš vienos valstybės narės į kitą tik tuo atveju, jeigu jie buvo pradėti dirbtinai apsėklinus arba apvaisinus in vitro, naudojant donoro reproduktoriaus, laikomo spermos surinkimo centre, kompetentingos institucijos patvirtintame spermai surinkti, apdoroti ir saugoti, spermą arba spermą, importuotą pagal 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (2).
(3)
Direktyvos 89/556/EEB C priede nustatytas Bendrijos vidaus prekybos galvijų embrionais veterinarijos sertifikato pavyzdys. Tame sertifikate nepateikta jokių konkrečių reikalavimų, taikomų apvaisinimui naudojamai sėklai.
(4)
Prekiaujant embrionais iškilo sunkumų, ypač po to, kai Direktyvoje 88/407/EEB su pakeitimais, padarytais Direktyva 2003/43/EB (3), buvo nustatyti griežtesni bulių priėmimo į spermos surinkimo centrus reikalavimai.
(5)
Siekiant išvengti su sertifikavimu susijusių sunkumų, į šiuo metu naudojamą veterinarijos sertifikato pavyzdį reikėtų įtraukti papildomą sertifikavimo reikalavimą - kad apvaisinimui naudojama sėkla atitiktų Direktyvos 88/407/EEB nuostatas.
(6)
Todėl Direktyvą 89/556/EEB reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 89/556/EEB C priedas pakeičiamas šio sprendimo priedo tekstu.
2 straipsnis
Šis sprendimas taikomas nuo 2006 m. vasario 23 d.
3 straipsnis
Šis sprendimas skirtas valstybėms narėms.
Priimta Briuselyje, 2006 m. vasario 2 d.